EHC Visp

Der **EHC Vischp** isch en Schwizer Ischhockeyclub va Vischp, wa di Profimannschaft unner der Fierig vaner *EHC Visp Sport AG* iner Swiss League spilt. Der greescht Erfolg vam Club isch der Gwi vam Meischtertitel iner NLA im Jahr 1962. Üsserdem het mu du Meischtertitel 1960, 2011, 2014 und 2025 iner zweitheegscht Spilklass NLB/SSL gholt.

## Gschicht

### D Afangszit
Der Verei isch 1941 gegründute cho und isch iner Saison 1959/60 in d Nationalliga A üfgstigu, het schich da uber 10 Jahr chännu etablieru. Der Höhepunkt vam Vereinsläbu isch der Schweizer Meischtertitel gsi. Am 3. Februar 1962 het mu dazumal gägu du HC Davos mit 3:0 chännu gwinnu – dische Meistertitel het schi aber bis jetz nimme widerholt.
Im Jaar 1964 isch der EHC Vischp Cup-Siiger gsi.

### D Nöizit
Der Verei isch 1988, 1990, 1997 und 1999 Gruppusiiger iner 1. Liga woordu und isch 1999 in d NLB üfgstigu. Iner zweitheegschtu Spilklass vaner Nationalliga het mu inu Jaar 2003, 2007 und 2010 du Vizemeischtertitel gholt.
2011 het schi der EHC Vischp na 1960 schine zweit NLB-Meischtertitel gsichrut, wa mu im Final du HC Lausanne mit 4:0 gschlagu het. 2014 heint d Walliser numal du Titel chännu holu. Schi heint als Üsusiter gägu der NLA-Abstiger SC Langnau 4:3 iner Serie gigwunnu. 2025 het mu gägu du EHC Basel 4:1 iner Serii gigwunnu und isch esoo Meischer vaner Swiss League woordu.

Ds Logo bzw. ds Wappu vam Club het schi inu letschtu Jaarzäänt meermals gändrut. Am Afang vaner Saison 2013/2014 isch es neus Club-Wappu präsentiert wordu.

Sit 2001 bsteit der EHC Vischp iner Form vanera Akziugsellschaft, wa du Spiibitrib va zwei Mannschafte (mit ca. 50 aktive Spiler) organisiert und finanziert.

D Nachwugsabteilig isch ine Verei *Young Lions* üsgiglidrute cho und unnerhaaltut 12 Mannschafte (mit ca. 250 aktive Spilerinne & Spiler), derva 1 Daamu-, 1 Seniooru- und 9 Nachwugsteams. Üsserdem spilt der EHC Vischp II unerum Dach vam Verein.

## Gäguwart
### Saison 2006/07
Unnerum Cheftrainer Kevin Ryan gewinnt der EHC Vischp en groosse Teil vanu Heimspil: D Oberwalliser verlierunt nummu eis Heimspil naa 60 Minüte und zwei iner Verlengrig. Dur dii Heimsterchi isch der EHC Vischp di ganz Saison aner Tabelluspitza azträffu. Iner eerscht Playoff-Rundi trifft der EHC Vischp ufu Kantoonsrivalu HC Sierre-Anniviers. Naa ra Heimniderlag het mu d Sunnustätter naacher viermal hinnerenand gschlagu. Im Halbfinal trifft ds Team uf di GCK Lions, di heint du Siiger vaner Qualifikazioo, du SC Langenthal,  bezwungu. D Vischper gwinnunt öi di Serii mit 4:1. Darmit steit der Finaal gägu du EHC Biel fest. Ds Reglemänt erlöibt, schi nu mit Üsländer z versterchu. Vischp verpflichtut mim Derek Cormier und dum Lee Jinman zwei Spiler vam Rivaalu va Siders. Der Ari Vallin (en finnische Nationaalspiler) komplettiert ds Trio. Iner Serii gägu Biel verliert d Mannschaft mit 2:4, der viert Siig holt Biel iner Verlengrig.

### Saison 2007/08
Naam letschtjäärigu Finaalizug und du güetu Leischtige vaner Mannschaft verläänt es par namhafti Spiler und der Trainer Kevin Ryan du Club, neue Cheftrainer wird der John Fust, assischtiert vam Spilertrainer Terry Yake. Trotz du Abgäng cha schi der EHC Vischp am Anfang vaner Saison iner Spitzugruppa bhöiptu. D Mannschaft verliert züenämund an Konschtanz. Gägu Ändi vaner Qualifikazioo gwinnt mu acht Spil hinnerenand. Di güet Üsgangslaag het mu aber nit chännu üsnitzu und d Mannschaft isch am letschtu Spiltag vam HC Ajoie ufu Platz füüf gschobu cho. Der Topscorer vam Team isch der Greg Hogeboom mit 76 Punkta gsi. Im Viertelfinaal het mu üswärts ds Break gschafft, het sus aber im zweitu Spil wider verlooru. Inu räschtlichu Spili gwinnt immer ds Heimteam und so het der HC Ajoie d Serii 4:3 gigwunnu.

### Saison 2008/09
Mit zwei niwwe Üsländer, dum Steve Brulé und dum Jason Guerriero, im Team verlöift der Saisonstart holprig. Na zää Rundine isch der EHC Vischp ufum sibtu Platz und di beidu Üsländer sind scho iner Kritik gstannu. Naa der Verletzig vam Guerriero tüet mu de temporär du uberzäälig Üsländer vam SC Langenthal (Marco Charpentier) und du Cory Pecker, wa z Lausanne isch in Ungnad gfallu, verpflichtut. Du Pecker het mu naacher vam Lausanne HC definitiiv ubernu. Züesätzli het mu du uberzäälig Stürmer Roman Botta, vanu SCL Tigers, verpflichtut. Di Kaadermutazioone wirkunt schi öi ufi Tabälla üs; naa und naa chlättrunt d Oberwalliser immer witer Richtig Tabälluspitza. Naa Abschluss vaner Qualifikazioo und der Zwischurundi platziert schi der EHC Vischp ufum zweitu Platz. Bi der Üswaal vanu Playoffgägner heint d Vischper als zweits Team chännu üsläsu und schi fer du EHC Olten entschidu. Di Playoffserii entscheidut ds Duo Brulé-Pecker fasch eleinzig fer du EHC Vischp (4:1 Siiga). Na du Solothurner is im Halbfinaal gägu du HC La Chaux-de-Fonds ggangu. Daderbi heint schi d Nöiuburger fer du EHC Vischp als z starch erwisu. D Serii isch de öi mit 4:0 Siiga ani „Chaux-fonnier“ ggangu. Di Ziili vaner EHC Visp Sport AG fer d Saison het mu aber mitera Klassierig inu Top 4 (Platz 2) und mim Erreichu vanu Playoff-Halbfinaal chännu erreichu.

### Saison 2009/10
Mit der Verpflichtig vam Kanaadier Dominic Forget cha der Trainer John Fust schiis Kaader dur en witere starche Stürmer ergänzu. Der EHC Vischp startut erfolgrich in d Saison 2009/10 und setzt schi naa churzer Zit an d Spitza vaner Tabälla. Vischp schliesst di Qualifikazioo mit 95 Punkta ufum eerschtu Platz ab. Mit 224 Träffer schiesst der NLB-Qualifikationssiiger mit Abstand am meischtu Gool va allu Mannschafte. Fasch d Hälfti derva gäänd uf ds Konto vam Stürmerduo Forget-Pecker, wa öi di Topscorer-Wäärtig vaner NLB na der Vorrundi mit 105 bizieigswis 101 Scorerpunkta agfiert heint.

Der Trainer John Fust git Afang Januar schine Wägsel zune SCL Tigers uf Ändi vaner Saison bikannt. Churz druf stellunt di Clubverantwortlichu Real Paiment als schiine Naachfolger vor. Im Playoff-Viertelfinaal setzt schi Vischp gägu Basel suverään mit 4:0 iner Serii dur. Im Halbfinal, gägu du Kantoonsrivaalu Siders, gwinnt Vischp d eerschtu drii Spili. Naacher verliert ds Team zweimal naa Verlengrig, cha aber mim Gewi vam sägschtu Spil d Serii mit 4:2 fer schich entscheidu. Mit dum Finaalizug het Vischp schiis Saisonziil erreicht. Du Finaal verliert Vischp gägu du HC Lausanne iner Serii mit 1:4, obwol dasch ds erscht Spil nu fer schich entschidu hent. Der EHC Vischp wird hinner de Waadtländer Vizemeischter vaner Nationalliga B.

### Saison 2010/11
Mit du Üsländer Dominic Forget und Steve Brulé und unner der Leitig vam Real Paiement, spilt Vischp iner Saison 10/11 en durchzoguni Qualifikazioo. Im Oktober wird der Paiement ufgrund va fäälundu Resultaat friigstellt. Fer inu ubernimmt der Michel Zeiter interimistisch als Spiler-Trainer, im Dezember chunt der Kanaadier Bob Mongrain ani Banda. Ds Team isch am Änder vaner Qualifikazioo uf Platz 6 iner Tabälla. Naadem dass Vischp du SC Langenthal mit 4:2 im Viertelfinaal und du HC La Chaux-de-Fonds im Halbfinaal mit 4:3 eliminiert, schläntsch du Ligakrösus und Üfstigskandidaat HC Lausanne mit 4:0 iner Serii. So chamu der zweit NLB-Meischtertitel naa 1960 fiiru.
Iner Ligaqualifikazioo umu Üfstig verliert der EHC Vischp gägu du HC Ambrì-Piotta iner Serii mit 1:4.

### Saison 2011/12
Der Trainer het öi 2011/12 Bob Mongrain gheissu. Zum Dominic Forget het schi en weitere Kanaadier gigsellt, nämli der Alexandre Tremblay. Iner Qualifikazioo erreicht Vischp du 4. Platz. Inu Playoffs sichrut schi der EHC Vischp mit uma 4:1 gägu du EHC Olten du Izug ins Halbfinaal, wamu aber gägu du HC Lausanne 0:4 iner Serii het verlooru.

### Saison 2012/13
Der Forget und der Tremblay bildunt öi am Afang voner nöi Saison ds Üsländerduo. Der Michel Zeiter isch als Spiler zrugggiträttu und het du Bob Mongrain aner Banda abgleest. Im Dezember het mu du Vertrag vam Tremblay üfgleest und an schiiner Stell isch der Domenico Pittis cho und bis zum Saisonändi giplibu. Di Qualifikazioo schliesst Vischp als füüfte ab. Inu Playoffs isch mu scho im Viertelfinal mit 1:4 gägu du HC Lausanne üsgschidu.

### Saison 2013/14
Mit der Verpflichtig vom ehemaaligu russischu NHL-Profi, Stanleycupsiiger, Olympiasiiger und U20-Juniooru-Wältmeischter Alexei Kowaljow glingt dum EHC Vischp en Sensazioonstransfer.

Der Start in d Saison isch ganz schlächt und zituwiiss sind d Oberwalliser sogar ufum letschtu Tabälluplatz. Der Club ziet Konsequänze und bsetzt mim Kim Collins der Trainerposchtu nöi. Der langjäärig Spiler Forget müess du Verei äbufalls verlaa, inu ersetzt mu dur du James Desmarais. Vischp erholt schi dadrufhi und schliesst di Qualifikazioo ufum füüftu Platz ab. Ds Team cha schi inu Playoffs stiigru und der Kowalev und der Desmarais schiessunt du EHC Vischp praktisch im Alleigang gägu du HC Red Ice (4:0) inu Halbfinaal. Da bizwinguntsch du SC Langenthal mit 4:3 iner Serii. Der EHC Vischp geit als Üssusiter inu Finaal und setzt schi inera hert umkämpftu Serii gägu di SCL Tigers mit 4:3 dur.
Eso chamu du dritt NLB-Meischtertitel iner Gschicht und du zweit Titel innert 3 Jaar fiiru.
Iner Ligaqualifikazioo verliert mu gägu du EHC Biel mit 1:4.

### Saison 2015/16
Der EHC Vischp biändut di Qualifikazioo vaner Saison 2015/16 ufum sägschtu Platz. Im Viertelfinaal müess schi der EHC Vischp mit 3:4 iner Serii gägu du EHC Olten gschlagne gä.

### Saison 2016/17
Unner der Leitig vam Trainer John Fust het mu di Qualifikazioo als Sibte biändut. Inu Playoff-Viertelfinaal isch mu gägu du HC La Chaux-de-Fonds mit 1:4 iner Serii üsgschidu. Naacher isch der üslöifund Vertrag vam Fust nimme verlengrute cho und der Sportchef Alex Kowalew het schiis Amt miessu abgä.

### Saison 2017/18
Im April 2017 isch der Finn Matti Alatalo als nöie Cheftrainer verpflichtute cho. Ds Team het di Qualifikazioo üfum sibtu Platz abgschlossu. Der EHC Vischp scheidut im Viertelfinal gägu du SC Langenthal mit 2:4 iner Serii üs.

### Saison 2018/19
Der Matti Alatalo isch wäärend der ganz Saison Cheftrainer vam EHC giplibu. Der EHC het di Qualifikazioo ufum 6. Platz abgschlossu. Inu Playoff-Viertelfinaal isch mu gägu du EHC Oltu mit 0:4 iner Serii üsgschidu.

### Sasion 2019/20
Der EHC Vischp startut öi iner Saison 2019/20 mim Cheftrainer Matti Alatalo in d nöi Sasion.
Vischp schliesst di Qualifikazioo ufum 4. Platz ab und sichrut schi esoo du Heimvorteil im Playoff-Viertelfinaal gägu du HC Thurgau. D Viertelfinaal-Serii het mu 4:1 chännu gwinnu und wee naa füüf Jaar wider emaal inu Halbfinaal (gägu du HC Ajoie) igizogu. 
Doch wägu der COVID19-Pandemii het mu di Playoff sofort miessu abbrächu.

### Saison 2020/21
Im Juni het der EHC Vischp du Melvin Merola vam HC Thurgau verpflichtut. Ändi Oktober 2020 het mu naa meerere verloorunu Spili du Trainer Matti Alatalo entlaa, der Sportchef Bruno Aegerter het schiine Poschtu ad interim ubernu. Im Januar 2021 het der Yves Sarault ds Team als Trainer ubernu.

Vischp het di Qualifikazioo ufum 7. Platz abgschlossu und trätut inu Pre-Playoffs gägu di Ticino Rockets a. Durch en 2:0-Siig iner Serii trifft der EHC inu Playoffs ufu HC Ajoie. D Serii het mu mit 0:4 verlooru. Churz vorum Ändi vaner Saison git der Sandro Wiedmer naa 13 Saisons z Vischp schiine Rücktritt bikannt. Züedem sind der Raphael Kuonen vanu SCL Tigers und der Evgenï Chiriaev vam EHC Olten fer d neegst Saison verpflichtuti cho.

### Saison 2021/22
Im Mai 2021 het mu vernu, dass der Schwed Linus Klasen verpflichtut und mituma Zweijaaresvertraag üsgstattete cho isch. Als niwwe Trainer isch der Per Hånberg vorgestellte cho, wa mitum EHC Chlootu iner Vorsaison du Finaal erreicht het.

### Saison 2022/23
Di Qualifikazioo hent d Oberwalliser ufum 4. Platz abgschlossu und sind im Playoff-Viertelfinaal ufu HC Thurgau gitroffu. Dischi Serii hentsch mit 2:4 verlooru und sind wider Viertelfinaal üsgschidu. Dadrufhi het mu du Kanaadier Garry Nunn vam EHC Olten und du Nazionaaltrainer va Dänemark, der Heinz Ehlers,  fer d neegschtu beidu Saisons verpflichtut.

### Saison 2023/24
Obwol d Erwaartige numal ebits greesser sind gsi wa d letschtu Jaar, ischus öi dum Heinz Ehlers als Cheftrainer nit giglungu, du EHC Vischp witerzbringu. Derzüe chunt, dass mu ooni Sportchef het miessu in d Saison startu. Der kataschrofaal Saisonstart het derzüe gfiert, dass mu bis zum letschtu Meischterschaftsspil het miessu zittru, ob mus ini Playoffs schafft. Schliessli het der EHC Vischp di Qualifikazioo ufum 7. Platz agschlossu und isch im Playoff-Viertelfinaal ufu EHC Basel gitroffu. Dischi Viertelfinaal-Serii het mu mit 4:2 gigwunnu, sodass d Vischper naa zää Jaar zum eerschtu Maal wider sind inu Halbfinaal igizogu. Da sindsch de ufu Qualifikazioonssiiger HC La Chaux-de-Fonds gitroffu und hent d Serii mit 0:4 verlooru.

### Saison 2024/25
Iner zweit Saison mit dum Heinz Ehlers als Cheftrainer sind d Vischper scho nach sägsch Spili mit 13 Punkta ufum zweitu Tabälluplatz gsi und somit isch sit längerum wider emal en Saisonstart giglickt. Der Räscht vaner Saison isch mu de immer im Mittelfääld gsi, aber immer hinnerum Kantoonsrivaalu, dum HC Siders. Am Schluss het mu Siders de doch nu chännu uberholu und het d Saison ufum 4. Platz abschlossu und schi dadermit chännu ds Heimrächt fer ds Playoff-Viertelfinaal-Derby gägu du HC Siders sichru. D Vischper hent di Serii mit 4:1 gigwunnu. Im Halbfinaal het mu d Serii gägu du HC Thurgau sogaar mit 4:0 gigwunnu. Naa elf Jaar isch der EHC Vischp wider im Playoff-Finaal gsi. Denu het mu gägu du EHC Basel, wa Qualifikazioonssiiger isch gsi, mit 4:1 iner Serii gigwunnu und het dadermit du Meischtertitel iner Swiss League gigwunnu. Iner Liga-Qualifikazioo spilt der EHC Vischp gägu du HC Ajoie.

## Frowwe
D Frowwuabteilig vam EHC Vischp isch am 19. November 1995 als eigenständiges Mitglied vo der EHC-Visp-Familie gegründut wordu. Trainiert wird zerst mal wöchentlich uner Füehrig vom Peter Baldinger. Ab 1997/98 nimmt z Team vor allum an Nachwuchsturnier teil. Zer Saison 1998/99 hets z erschtmal ane schweizerische Eishockeymeisterschafte teilgnu und beleit uner dum Trainer Christian Lowiner iner NLC-Gruppa der siebt Platz. Ine folgendu Spieljahr etablierte schich d Mannschaft iner LKC, ehe 2005 der Üfstig in d Leistungsklasse B glungu isch. 2008 erreichte der EHC Visp im Rahmu vora Liga-Üfstockig der Üfstig in d Leistungsklasse A.

## Fääns
Der EHC Vischp cha scho sit immer uf schini tröiu Ahänger zellu. Är gchehrt sit Jaaru zu denu NLB/SSL-Clubs mit du heegschtu Züeschauerzaale. Im Schnitt bsüechunt mee wa 3500 Fääns d Spili.  Der Verchöif vanu Sasionchaarte stigt fortlöifund sit Jaaru, iner Saison 2013/14 het mu mit uber 2200 Stuck en neue Rekord gibrochu. Naam Konkurs vam Kantoonsrivaalu HC Sierre chämunt öi vermeert Züeschauer üsum französischspraachigu Kantoonsteil d Spili vam EHC Vischp cho lüegu. Näbu Unernämu üsum ganzu Oberwallis, het der Club inu letschtu Jaaru öi Sponsooru üsum Unnerwallis gigwunnu.  Der Speaker macht di Dursage uf Wallisertitsch und uf Französisch.

Im Verlöif vanu Jaar sind diversi Fäänclubs gigründuti cho. Summi het mu öi wider üfgleest. Momentaan gits nur nu du Fäänclub *Litterna Lions `11*. Du Fäänclub *One Passion* het mu iner Zwischuzit wider üfgleest.*

== Hockeyhalla ==



Eng verchnipft mit der Gschicht vam EHC Vischp isch öi d Litterna-Halla, wa der EHC Vischp bis 2019 schiini Heimspil het üsgitreit. En eerschti Iischbahn mit Tribüüne isch 1956 eröffnuti cho. Im Jaar 1978 het ds letscht Spil vom EHC Vischp ufum Iischfäld unner friium Himmel stattgfunnu. Im Jaar 1979 het mu de d Litterna-Halla gibuwwut und het va daa wäg da gspilt. D LItterna-Halla het fer 4300 Züeschauer Platz gchä. Dernäbu hets numal en chleini Ischhalla gchä, wa der [[Curling|Curlingverei]] het gibrücht. Iner iischfriiu Zit hent iner Litterna-Halla öi Üsstellige oder kulturelli Aläss, wie zum Bispiel Konzärt, stattgfunnu.

Am 23. Öigschtu 2019 het naa 40 Jaar iner alteerwürdigu [[Litterna-Halle|Litterna-Halla]] ds letscht Spil gägu stattgfunnu und zwaar gägu du Kantoonsrivalu [[HC Siders Annivers]]. Vischp het das Spil mit 1:0 chännu gwinnu. Sit dum 6. September 2019 spilt der EHC Vischp iner [[Lonza Arena]].

== Bikannti ehemaligi Spiler ==
*  [[Alexei Wjatscheslawowitsch Kowaljow|Alexei Kowaljow]]
*  [[Steve Brulé]]
*  [[Dave Gardner (Eishockeyspieler)|Dave Gardner]]
*  [[Stefan Ketola]]
*  [[Pekka Marjamäki]]
*  [[Jorma Peltonen]]
*  [[Ari Valin]]
* / [[Anthony Iob]]
*  [[Richard Laplante]]
*  [[Gaston Furrer]]
*  [[Aldo Zenhäusern]]
*  [[Terry Yake]]
*  [[Kevin Primeau]]
*  [[Chris Helland]]
*  [[Jim Campbell]]
*  [[Domenico Pittis]]
*  [[Brad DeFauw]]
*  [[Walter Salzmann (Eishockeyspieler)|Walter Salzmann]]

== Weblink ==

* [https://www.ehc-visp.ch/ di offizielli Website]
* [https://www.ehc-visp.ch/de/club/geschichte *Geschichte''] uf ehc-visp.ch
* d Website vom Dameteam (chan zur Zit nöd abgruefe wärde)

## Einzelnahwisa